২০১৫ ক্রিকেট বিশ্বকাপ দলসমূহ
অত্র নিবন্ধটি ২০১৫ সালের ক্রিকেট বিশ্বকাপে অংশগ্রহণকারী বিভিন্ন দলের সদস্যদের তালিকা। একাদশ ক্রিকেট বিশ্বকাপ প্রতিযোগিতা হিসেবে ১৪ ফেব্রুয়ারি থেকে ২৯ মার্চ, ২০১৫ তারিখ পর্যন্ত অস্ট্রেলিয়া ও নিউজিল্যান্ডে যৌথভাবে অনুষ্ঠিত হচ্ছে। অংশগ্রহণকারী ১৪টি দেশের জাতীয় ক্রিকেট দলকে ৭ জানুয়ারি, ২০১৫ তারিখের মধ্যে ১৫-সদস্যদের চূড়ান্ত তালিকা প্রকাশ করতে হবে। নির্দিষ্ট তারিখের পূর্বে কিংবা পরে দুবাইয়ে অবস্থিত আইসিসি’র সদর দফতরে চূড়ান্ত তালিকা প্রেরণ করতে হবে। কিন্তু ঐ তারিখের মধ্যে জনসমক্ষে প্রকাশের তেমন প্রয়োজন নেই।
২০১৪ সহযোগী সদস্য দলের অস্ট্রেলিয়া ও নিউজিল্যান্ড সফর
আইসিসি ক্রিকেট বিশ্বকাপে সহযোগী দলগুলোর প্রস্তুতিমূলক খেলা আন্তর্জাতিক ক্রিকেট কাউন্সিলের পরিচালনায় অস্ট্রেলিয়া ও নিউজিল্যান্ডে অনুষ্ঠিত হচ্ছে। এর প্রধান উদ্দেশ্য হচ্ছে অস্ট্রেলিয়া ও নিউজিল্যান্ডের পরিবেশে আইসিসি’র সহযোগী দলগুলোর ক্রিকেট খেলার মানের উন্নয়ন ঘটানো। ২০১৫ সালের ক্রিকেট বিশ্বকাপে যোগ্যতালাভকারী আফগানিস্তান, আয়ারল্যান্ড, স্কটল্যান্ড ও সংযুক্ত আরব আমিরাত দলের বিশ্বকাপে তাদের প্রস্তুতি কাজে সহায়তা করা।